‘เจ้าสัวบุญชัย’ ปิดตำนาน 34 ปี ‘ดีแทค’
ก่อนเส้นตายซื้อขายหุ้น DTAC วันสุดท้ายคือ 17 ก.พ. 66 จากนั้นหุ้น DTAC แปลงร่างเป็น TRUE (โฉมใหม่) และเริ่มซื้อขายวันที่ 3 มี.ค.เป็นต้นไป
ก่อนเส้นตายซื้อขายหุ้น DTAC วันสุดท้ายคือ 17 ก.พ. 66 จากนั้นหุ้น DTAC แปลงร่างเป็น TRUE (โฉมใหม่) และเริ่มซื้อขายวันที่ 3 มี.ค.เป็นต้นไป
15 ก.พ. 2566

ก่อนเส้นตายซื้อขายหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC วันสุดท้ายคือ 17 ก.พ. 66 จากนั้นหุ้น DTAC แปลงร่างเป็น TRUE (โฉมใหม่) และเริ่มซื้อขายวันที่ 3 มี.ค.เป็นต้นไป
แต่วานนี้ (15 ก.พ.) พบว่า มีรายการซื้อขายล็อตใหญ่ DTAC จำนวน 434.12 ล้านหุ้น ราคาเฉลี่ย 44.47 บาท รวมมูลค่า 19,307 ล้านบาท เกิดคำถามตามมาทันที “ใครขาย” และ “ใครซื้อ” กันแน่ เพราะตามไทม์ไลน์กำลังจะมีการสวอปเป็นหุ้น TRUE เวอร์ชั่นใหม่อยู่แล้ว
เมื่อสำรวจตรวจสอบโครงสร้างผู้ถือหุ้นใหญ่ DTAC ดูแล้วน่าจะเป็น “บริษัท ไทย เทลโคโฮลดิ้งส์ จำกัด” เป็นผู้ขายบิ๊กล็อตก้อนดังกล่าวออกมา ด้วยจำนวนหุ้นถืออยู่มันเท่ากันเป๊ะเลย และบริษัทที่ว่าไม่ใช่ของใครที่ไหน..มันก็คือของ “เจ้าสัวบุญชัย เบญจรงคกุล” ผู้ก่อตั้ง DTAC นั่นเอง
หากเป็นเช่นนั้นจริง..นั่นหมายถึง “เจ้าสัวบุญชัย” ปิดตำนาน 34 ปีกับ “ดีแทค” อย่างสมบูรณ์แบบทันที
โดย DTAC มีรากเหง้าเริ่มมาจาก “บุญชัย เบญจรงคกุล” ในฐานะผู้ก่อตั้ง DTAC ตั้งแต่ยุคบริษัท ยูไนเต็ด คอมมูนิเกชั่น อินดัสตรี จำกัด (มหาชน) หรือ UCOM ก่อนเปลี่ยนผ่านมาสู่บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ TAC หลังการเข้ามาของกลุ่มเทเลนอร์ ได้เปลี่ยนแบรนด์จาก “ยูคอม” เป็น “แทค” และเปลี่ยนมาเป็น “ดีแทค” มาจนถึงปัจจุบัน
ก่อตั้งขึ้นเมื่อปีพ.ศ. 2532 ด้วยการเข้ารับสัมปทานเครือข่ายโทรศัพท์เคลื่อนที่ (คลื่นความถี่ 850 MHz และ 1800 MHz) จากการสื่อสารแห่งประเทศไทย (กสท.) ประเภทเพื่อสร้าง-โอนและดำเนินการ (BTO) ตั้งแต่ปีพ.ศ. 2533 และจดทะเบียนเข้าซื้อขายในตลาดหลักทรัพย์สิงคโปร์ ช่วงเดือน ตุลาคม พ.ศ. 2538 และเข้าจดทะเบียนซื้อขายในตลาดหลักทรัพย์แห่งประเทศไทย ช่วงปี 2550
ปัจจุบัน “ดีแทค” ให้บริการโทรคมนาคมด้วยเทคโนโลยี 4G โดยใช้คลื่นความถี่ย่าน 1800 MHz คลื่นความถี่ย่าน 2100 MHz และ คลื่นความถี่ย่าน 700 MHz ร่วมกับคลื่นความถี่ย่าน 2300 MHz บนความร่วมมือกับบริษัท ทีโอที จํากัด (มหาชน) หรือ TOT
ขณะที่ให้บริการโทรคมนาคมเทคโนโลยี 3G โดยใช้คลื่นความถี่ย่าน 2100 MHz ร่วมกับคลื่นความถี่ย่าน 900 MHz (ถูกเปลี่ยนมาจากคลื่นความถี่ย่าน 850 MHz ตั้งแต่เดือน ตุลาคม พ.ศ. 2564) และให้บริการโทรคมนาคมเทคโนโลยี 2G โดยใช้คลื่นความถี่ย่าน 900 MHz
นอกจากนี้ยังให้บริการโทรคมนาคมเทคโนโลยี 5G โดยใช้คลื่นความถี่ย่าน 700 MHz ร่วมกับคลื่นความถี่ย่าน 26 GHz ในพื้นที่สำคัญของประเทศด้วย
ณ สิ้นปี 2565 ดีแทคมีจำนวนผู้ใช้บริการรวมเท่ากับ 21.2 ล้านเลขหมาย เพิ่มขึ้น 1.6 ล้านเลขหมายจากปีก่อน โดยส่วนใหญ่มาจากลูกค้าระบบเติมเงิน โดยเพิ่มขึ้น 1.7 ล้านเลขหมาย จากสิ้นปีก่อนมาอยู่ที่ 15.1 ล้านเลขหมายและลูกค้าระบบรายเดือนอยู่ที่ 6.1 ล้านเลขหมาย ลดลง 39,000 เลขหมายจากไตรมาสก่อน และ 85,000 เลขหมายจากสิ้นปี 2564
แต่เอาล่ะ..เหลืออีก 2 วันสุดท้ายหุ้น DTAC จะไม่มีอีกต่อไปแล้ว..!